Dokument oprettet 13. december 2017

Sag 10-2017-00643 – Dok. 348507/msp\_dh

**Referat af forretningsudvalgsmøde den 13. december 2017**

**Til stede:** Thorkild Olesen, Sif Holst, Janus Tarp, Knud Kristensen, Jan Jakobsen, Anni Sørensen, Palle Lykke Ravn, Lars Midtiby, Mette Søndergaard Pedersen (ref.)

1. **Godkendelse af dagsorden**Dagsordenen blev godkendt.
2. **Referat fra FU-møde den 25. oktober 2017**Der var ingen yderligere bemærkninger til referatet.
3. **Beslutningspunkter**A. Endelig godkendelse af driftsbudget 2018
Budgettet har været sendt til kommentering hos medlemsorganisationerne, og der er ikke indkommet bemærkninger.

Det blev oplyst, at der i starten af december 2017 er indgået en politisk aftale om udlodning af spillehalsmidler. De midler er ikke tidligere kommet handicap-organisationerne til gode, men den nye aftale betyder, at DH tildeles en pulje på ca. 3,6 mio. kr. årligt til intern fordeling til lokalt handicaparbejde. Der er endnu ikke oplyst præcise kriterier for brugen af midlerne. Den interne fordeling af midlerne, samt drøftelser om konkrete formål, afventer ligeledes yderligere afklaring. Punktet tages op på næste FU-møde den 31. januar 2018, hvor der forventes at være afklaring om kriterier for brugen af midlerne.

Der er tidligere lavet en enstemmig aftale mellem DH’s medlemsorganisationer om intern fordeling af udlodningsmidler, men det er fortsat usikkert, om Socialstyrelsen vælger at følge denne indstilling. Den endelige beslutning sker formelt i et nyt udvalg. Det vil dog være uhensigtsmæssigt, hvis udvalget vedtager en ny fordeling nu, hvor budgetterne er lagt for 2018, og DH arbejder for, at indstillingen følges uden ændringer.

Budgettet blev godkendt.

B. Udpegning af medlemmer til arbejdsgruppen med DH-afdelinger
Som en del af DH’s handlingsplan 2018-2021, som blev vedtaget på repræsentantskabsmødet, er det besluttet at nedsætte en arbejdsgruppe med deltagelse fra DH-afdelingerne. På FU-mødet i oktober 2017 blev kommissorium for arbejdsgruppen vedtaget, og Jan Jakobsen blev udpeget som ansvarlig fra forretningsudvalget.

Efterfølgende har DH-afdelingerne haft mulighed for at indstille kandidater. Der er i alt indkommet 20 kandidater til de 7 pladser i arbejdsgruppen.

Forretningsudvalget besluttede at udpege følgende 7 personer:

- Gitte R. Nielsen, DH Middelfart, Dansk Handicap Forbund
- Ole Matthesen, DH Ringkøbing/Skjern, Høreforeningen
- Ejnar Pedersen, DH Syddjurs, UlykkesPatientForeningen
- Anders Hind, DH Aalborg, LEV
- Helene Hansen, DH Vordingborg, Autismeforeningen
- Iben R. Kullberg, DH Sorø, SIND
- Mogens Kragh Hansen, DH Hillerød, Muskelsvindfonden

C. Udpegning af ny bevillingsgruppe
Udpegning til Bevillingsgruppen følger de kommunale valgår, og der skal derfor ske nyudpegning af gruppens medlemmer for en ny 4-årig periode. Bevillingsgruppen består af én person fra hver region, og gruppen behandler ansøgninger fra DH-afdelingerne til både drifts- og aktivitetspuljen.

Forretningsudvalget besluttede at udpege følgende 5 personer:

- Gert Mortensen, DH Lolland, Region Sjælland
- Jeanet Berth, DH Dragør, Region Hovedstaden
- Inga Bredgaard, DH Esbjerg, Region Syddanmark
- Lise Lotte Bjerge, DH Herning, Region Midtjylland
- Bent Manø Carlsen, DH Mariagerfjord, Region Nordjylland

1. **Diskussionspunkter**A. Kommissorium for ny arbejdsgruppe om kriterier for optagelse i DH
På FU-mødet den 25. oktober 2017 blev det foreslået at nedsætte en arbejdsgruppe, som skal se på kriterier for optagelse i DH. På baggrund af et oplæg til kommissorium drøftede forretningsudvalget arbejdsgruppens opgave samt tids- og procesplan.

Det blev besluttet, at næste FU-møde i januar 2018 skal behandle det endelige forslag til kommissorium; herunder, at arbejdsgruppen får til opgave at komme med forslag eller at udarbejde forskellige scenarier for fremtidens DH-organisation, som kan danne udgangspunkt for en videre drøftelse, bl.a. på et møde med DH’s medlemsorganisationer.

B. DH’s indspil til evaluering af førtidspension- og fleksjobreformen
I starten af det nye år præsenterer Styrelsen for Arbejdsmarked og Rekruttering (STAR) en evaluering af reformen af Førtidspension og fleksjob fra 2012. I forlængelse af evalueringen forventes det, at der åbner sig et lovgivningsvindue, hvor der vil være lejlighed til at se på reformen.

DH har holdt medlemsmøde d. 29. november 2017 for at drøfte, hvordan DH kan arbejde videre med at udvikle politiske forbedringer af reformen. Drøftelsen på dette møde tog bl.a. udgangspunkt i kampagnen Værdig Reform, som er startet af 6 faglige organisationer, og som cirka 60 forskellige organisationer inkl. DH nu bakker op om. Desuden indgik et fælles udspil med en række anbefalinger fra LO, FTF og AC i drøftelsen.

På baggrund af medlemsmødets drøftelser og input er den fremadrettede plan derfor, at DH i offentligheden påtænker at støtte forslagene fra de faglige organisationer. I forlængelse heraf vil DH i egne konkrete indspil til forhandlingerne prioritere følgende fem områder: Nedbringelse af fleksjobledighed, lempelse af regler for modregning, tværfaglig indsats, adgang til førtidspension samt valgfrihed ved manglende progression.

På forretningsudvalgsmødet gennemgik Thorkild Olesen de fem prioriterede områder, og den videre drøftelse tog udgangspunkt i disse. Der var enighed om vigtigheden af at skabe forbedringer på disse områder, og der var stor interesse for at bidrage med konkrete input i det videre arbejde med at påvirke den politiske proces.

Der var en fælles undren over og konstatering af, at lovgivningens formål og hensigt ofte er modsat refusionslovgivningen, som kommunerne handler efter. Kommunernes refusion modarbejder de ædle hensigter i lovgivningen, når lovgivningen implementeres i den enkelte kommune. Hertil kommer, at meget lovgivning giver kommunerne et stort rum for fortolkning, hvilket ligeledes kan modarbejde hensigterne i lovgivningen.

Det blev desuden drøftet, hvilke politiske vurderinger som anses for mulige at få gennemført i forbindelse med reformen. Herunder blev der udtryk enighed om, at politiske alliancer med andre organisationer er vejen frem. Jo flere, der kan samles om fælles holdninger, jo større er sandsynligheden for, at politikerne lytter.

C. Drøftelse af DH’s indstilling til forenkling af loven om en aktiv beskæftigelsesindsats
I november 2017 præsenterede regeringen sit forslag til forenkling af loven om aktiv beskæftigelsesindsats (LAB-loven) under titlen ”Mere frihed. Mindre bureaukrati. Alle skal med”, som omhandler en forenklet beskæftigelsesindsats.

DH har i maj 2017 leveret input til regeringens arbejde forud for forslaget, men udspillet indeholder ikke nogle af DH’s handicapspecifikke input. Det kendetegner forslaget generelt, at mennesker med handicap stort set ikke nævnes som en specifik målgruppe.

Forretningsudvalget drøftede DH’s indstilling til forslaget. Der er en grundlægende bekymring for den besparelse, som forventes at følge med forenklingen. Det er ikke i DH’s interesse, at der fjernes penge fra området. De frigjorte midler burde anvendes til en øget indsats på beskæftigelsesområdet.

Det er overordnet set fornuftigt med forenklinger i lovgivningen, men med færre krav til kommunerne følger også større risiko for, at borgerne ikke får ordentlig opfølgning, især set i lyset af de forventede besparelser, der lægges op til, at udspillet vil skabe.

Der er flere gode tiltag i forslaget, men også nogle bekymringspunkter. Som et eksempel på en udfordring blev nævnt ikke-digitale borgere, hvor det er vigtigt at sikre, at denne gruppe af borgere ikke får et ringere tilbud og dermed står dårligere rustet.

Thorkild Olesen nævnte afslutningsvist beskæftigelseskonferencen d. 12. januar 2018, hvor der kan komme flere forslag med det formål at øge fokus på mennesker med handicap i forbindelse med fremtidige lovinitiativer.

1. **Orienteringspunkter**A. Orientering om forbud mod handicapbetinget diskrimination
Thorkild Olesen gav en status på diskriminationsforbuddet. Efter planen skulle lovforslaget om forbud mod handicapbetinget diskrimination have været fremsat, men regeringen har endnu ikke fundet en model for, hvordan rimelig tilpasning kan indgå i loven.

Det er DH’s opfattelse, at der er intern uenighed i regeringen, og DH følger udviklingen nøje og er i regelmæssig kontakt med ministeren, ordførerne og embedsværket med henblik på at fortsætte dialogen og fastholde presset for at få rimelig tilpasning med i lovforslaget.

DH er desuden i løbende kontakt med Institut for Menneskerettigheder.

Der blev i forretningsudvalget udtrykt bekymring for den undtagelse i loven, som giver mulighed for diskrimination, hvis det er sagligt begrundet, men på den anden side er det vurderingen, at DH må arbejde for det bedst mulige resultat set i lyset af det politiske klima, og så må forbedringer komme hen ad vejen.

Orienteringen blev taget til efterretning.

B. Status på Satspulje 2018
Lars Midtiby gav en status på satspuljeforhandlingerne. Medio november 2017 blev der indgået en aftale om satspuljen på børne- og socialområdet. Aftalen er dog ikke vedtaget endnu som en konsekvens af, at de politiske forhandlinger udskyder endelig vedtagelse af finansloven.

Der er afsat 444 mio. kr. i perioden 2018-2021, og aftalen indeholder bl.a. en styrkelse af sagsbehandlingen på handicapområdet, øget indsats for at forebygge krænkelser og seksuelle overgreb på børn og unge med handicap, individuel handicapkørsel til blinde og svagtseende og en permanent bevilling til Statens Byggeforskningsinstitut (SBi).

Aftalen har et større fokus på handicapområdet, end det var tilfældet ved de seneste års aftaler om satspuljemidler, hvilket må siges at være tilfredsstillende.

Anni Sørensen fremførte et ønske om, at et samlet DH skulle stå sammen om at finde solidariske løsninger for andre handicapgrupper, som endnu ikke har mulighed for handicapkørsel. Andre forretningsudvalgsmedlemmer udtrykte forståelse for, at vi måtte gøre noget ved denne problemstilling.

Orienteringen blev taget til efterretning.

C. Orientering om et nyt inklusionsprojekt på grundskoleområdet
Thorkild Olesen orienterede om et nyt projekt, hvor DH sammen med Danske Skoleelever (DSE) og SUMH har ansøgt Undervisningsministeriets pulje om børn og handicap i grundskolen.

Projektet bygger oven på erfaringerne fra det tidligere projekt Alle Med. Det nye projekt vil have fokus på inklusion i idræt og bevægelse, da DH’s inklusionsundersøgelse fra 2016 viste, at der på dette område er en stor udfordring for skolerne med at skabe inkluderende læringsmiljøer.

Projektet indgår i DH’s handlingsplan, og der forventes svar på ansøgningen i løbet af december 2017.

Orienteringen blev taget til efterretning.

D. DHF’s samarbejde i Uganda
Thorkild Olesen orienterede om, at der er konstateret et problem med korruption hos to af DHF’s i alt tre lokale partnerorganisationer i et projekt i Uganda. De fornødne tiltag er iværksat, projektansøgning er trukket tilbage, og DHF afventer endelig revisionsrapport.

Sagen får betydning for det samlede forbrug af midler i Handicappuljen, hvor der er en begrænsning på, hvor mange midler, der kan overføres til det efterfølgende år. Det betyder, at DH i 2017 kommer til at tilbagelevere ca. 5,8 mio. kr. til Udenrigsministeriet pga. udisponerede midler i Handicappuljen.

Lars Midtiby orienterede om, at der i forhold til indmeldte projekter i 2018 er plads til nye store projekter, så medlemsorganisationerne kan fortsat søge Handicappuljen.

Orienteringen blev taget til efterretning.

1. **Orientering fra FU**
Thorkild Olesen:
Var i Bruxelles til fejring af FN’s internationale handicapdag d. 3. december i Kommissionen, hvor Viborg fik en særpris for deres indsats for at skabe en ligeværdig adgang i en bykerne, der har historiske bygninger, som kan være en stor udfordring.

Det fjerde Handicap Parlament er netop afholdt, og mere end 700 mennesker med handicap var samlet i Parlamentet. Det er en vigtig politisk markering.

Der har været holdt et godt og positivt møde med Børnerådet, som gerne vil have fokus på børn med handicap.

Der var en god markering af den internationale handicapdag i Danmark blandt politikere, organisationer m.m.; ikke mindst pga. en flot indsats fra DH’s sekretariat.

Sif Holst:
På initiativ af DUOS (tidligere Bruger-Hjælperformidlingen) er DH inviteret til at være medværter ved et arrangement for medlemmer af kommunale handicapråd den 6. februar.

Knud Kristensen:
DH har fået invitation til møde i Sundhedsministeriet om ”tvungen opfølgning”, hvor patienter kan blive tvunget til at få opfølgning på behandlingsforløb.

Knud oplyste, at han er genudpeget til Rådet for socialt udsatte.

Janus Tarp:
UlykkesPatientForeningen har sammen med Muskelsvindfonden arbejdet for en konference i Folketinget om Aktiv Livshjælp. Det er nu blevet til et ekspertmøde med Sundhedsudvalget som vært, hvor repræsentanter fra UlykkesPatientForeningen og Muskelsvindfonden deltager.

Jan Jakobsen:
Muskelsvindfonden har lavet kampagnen ”Du tror, det er løgn”, hvor de med små humoristiske film sætter fokus på det system, som mennesker møder, når de søger om den hjælp, som de har brug for.

Har fokus på meget høje medicinpriser for nyudviklede produkter, hvor et samarbejde mellem Norge og Danmark har til formål at få prisen ned.

Palle Lykke Ravn:
Bløderforeningen har arbejdet med et projekt om Telemedicin, som nu er kommet op at stå. Det omfatter bl.a. en app på telefonen, som gør det muligt at være i kontakt med behandlingscentre.

Har desuden fokus på en ny etisk problemstilling, hvor fertilitetsbehandling gives på betingelse af, at forældrene accepterer æg-sortering, som skal sikre, at behandlingen ikke resulterer i et bløderbarn.

Anni Sørensen:
KLAP-projektet er forlænget, og man arbejder på en tættere alliance mellem LEV og andre organisationer.

STU-området er evalueret og er en succes, men der er også en række problematikker. LEV er i dialog med forskellige politiske parter om det videre forløb.

LEV har fokus på ny lovgivning vedr. betaling for ferieledsagelse.

Lars Midtiby:
DH indkalder medlemsorganisationerne til et fælles møde om initiativer og arrangementer på Folkemødet engang i det nye år.

DH har arbejdet aktivt for at sikre en permanent bevilling til Statens Byggeforskningsinstitut (SBi), og de er meget interesserede i et fremtidigt samarbejde og dialog.

Indsatsen for at skabe øget opmærksomhed om Handicapdagen d. 3. december var et godt første skridt, og målet er, at næste år bliver endnu større.
2. **Næste møde**Næste FU-møde er onsdag d. 31. januar 2018, kl. 12.30-16.00.

Thorkild afsluttede mødet med at ønske alle glædelig jul og godt nytår ☺